**Ricky Sbragia** (s. 26. toukokuuta 1956) on skotlantilainen jalkapallovalmentaja ja entinen puolustaja. Hänellä on italialaiset sukujuuret.

Ura pelaajana
-------------

Sbragia aloitti peliuransa Birmingham Cityssä 1974. Hän oli pelannut seuran junioriakatemiassa ja debytoi edustusjoukkueessa kaudella 1974/75. Ura seurassa ei kuitenkaan skottipuolustajalle auennut ja neljän kauden aikana kertyi vain 15 liigaottelua. Kauden 1975/75 hän tosin pelasi lainalla skottiseura Greenock Mortonissa. 

1978 Sbragia siirtyi Birminghamista Walsalliin. Hän pelasi seurassa kaksi kautta siirtyen 1980 Blackpooliin. Kahden kauden aikana peliaikaa ei juurikaan heltynyt ja 1982 Sbragia jätti seuran siirtyen uraansa York Cityssä. Hän edusti Yorkia viiden kauden ajan ja oli joukkueen avainhahmoja nelosdivisioonan voittoon päättyneellä kaudella 1983/84. 

Uransa loppupuolella Sbragia kärsi selkävaivoista ja häntä operoitiin välilevypullistuman vuoksi. Sbragia lopetti uransa York Cityssä 1987 31-vuotiaana.

Ura valmentajana
----------------

Peliuransa jälkeen Sbragia jatkoi valmentajana York Cityn juniorijoukkueessa. Hän suoritti valmentajalisenssin 1990. Hänen johdollaan York Cityn juniorit selvisivät ensikertaa seuran historiassa nuorten FA Cupin välieriin 1992/93. 

1994 Sbragia siirtyi Sunderland AFC:n juniorijoukkueen valmentajaksi. Hän työskenteli Sunderlandin organisaatiossa kahdeksan vuotta luotsaten myös seuran reservijoukkuetta. 

Marraskuussa 2002 Sbragia siirtyi Manchester Unitedin reservijoukkueen valmentajaksi.  ManUssa Sbragia nosti reservijoukkueen kautta suuren yleisön tietoisuuteen muun muassa Kieran Richardsonin ja Darren Fletcherin.

Lokakuussa 2005 Sbragia siirtyi Sam Allardycen valmennusryhmään Bolton Wanderersin organisaatioon.  Hän työskenteli Boltonissa marraskuuhun 2007 saakka, jolloin hän siirtyi Roy Keanen apuvalmentajaksi Sunderlandiin. 

Joulukuun alussa 2008 Sbragia nousi Sunderlandin väliaikaiseksi päävalmentajaksi Keanen erottua tehtävistään.  Sbragian johdolla The Black Catsin otteet paranivat ja seurajohto antoi luottamuksensa skotille, ja joulukuun lopulla Sbragia allekirjoitti kauden 2009/10 loppuun ulottuvan sopimuksen seuran kanssa.  Sbragia kuitenkin jätti tehtävänsä kauden jälkeen luotsattuaan Sunderlandin kuiville putoamiskamppailussa. 

Elokuussa 2011 Sbragiasta tuli Skotlannin alle 17-vuotiaiden maajoukkueen päävalmentaja.  Vuotta myöhemmin hän siirtyi U19-maajoukkueen päävalmentajaksi. Marraskuussa 2014 Sbragiasta tuli väliaikaisesti U21-maajoukkueen päävalmentaja.  Elokuussa 2015 maan jalkapalloliitto vahvisti Sbragian jatkavan täysipäiväisesti U21-maajoukkueen valmentajana. 

Heinäkuussa 2017 Sbragia palasi Manchester Unitediin alle 23-vuotiaiden joukkueen päävalmentajaksi. Sbragia sai potkut seurasta kauden 2018/19 jälkeen.

Lähteet
-------

1. ↑  Ferguson in coaching shake-up
2. ↑  Sbragia leaves Man Utd for Bolton
3. ↑  Ricky joins The Black Cats (Arkistoitu – Internet Archive)
4. ↑  Keane resigns as Sunderland boss
5. ↑  Sbragia appointed Sunderland boss
6. ↑  Sbragia steps down as Sunderland saved (Arkistoitu – Internet Archive)
7. ↑  Exclusive Stewart Regan interview
8. ↑  Scotland: Billy Stark 'steps down' as under-21 coach
9. ↑  Ricky Sbragia is new Scotland Under-21 head coach
10. ↑  Manchester United Confirm Ricky Sbragia Has Returned to Old Trafford as New Under-23's Manager (Arkistoitu – Internet Archive)
11. ↑  Man Utd sack reserve team manager Ricky Sbragia in ruthless summer shake-up


|  |  |  |
| --- | --- | --- |
| Edeltäjä:**Roy Keane** | **Sunderland AFC:n päävalmentaja**12/2008–2009 | Seuraaja:**Steve Bruce** |